OSALLISTUMINEN 1.9.2013 ALKAVAAN ETÄPALVELUN VALTAKUNNALLISEEN KÄYTTÖÖNOTTOON

KH  	
Valtiovarainministeriön Kunta- ja aluehallinto-osasto on lähettänyt
Liite 62K	7.5.2013 pilottiin osallistuneille kunnille kyselyn osallistumisesta 1.9.2013 alkavaan valtakunnalliseen etäpalvelun käyttöönottoon. Vastaukset on pyydetty lähettämään 17.6.2013 mennessä valtiovarainministeriön kirjaamoon.

Pylkönmäen liityttyä Saarijärven kaupunkiin 1.1.2009 perustettiin Pylkönmäelle asiointipiste. Kaupungin palvelujen lisäksi siellä tarjottiin Kelan palveluja vuonna 1995 tehdyn yhteistoimintasopimuksen perusteella.  Myöhemmin asiointipisteeseen liitettiin myös postin palvelut.  

Asiointipiste muutettiin yhteispalvelupisteeksi 1.9.2010 ja siirrettiin toimimaan Pylkönmäen kirjaston yhteyteen, postin palvelut säilytettiin siirrossa. Toimeksiantajiin kuuluvat solmittujen yhteispalvelusopimusten mukaisesti:
-	Keski-Suomen verotoimisto, nykyinen sopimus päättyy SADe-ohjelmaan kuuluvan Etäpalveluhankkeen päättyessä 31.8.2013, uudet sopimusneuvottelut käynnissä
-	Kansaneläkelaitos Keski-Suomen vakuutuspiiri, sopimus voimassa toistaiseksi
-	Keski-Suomen poliisilaitos, sopimus voimassa toistaiseksi
-	Äänekosken Työ- ja elinkeinotoimisto, sopimus voimassa toistaiseksi.

Sopimukset tarkistetaan etäpalvelun antamisen osalta.

Yhteispalvelupisteen aukiolojat noudattavat kirjaston aukioloaikoja, tällä hetkellä viitenä päivänä viikossa.  Asiakaspäätteitä on neljä (4) ja erillinen etäpalveluhuone on varustettu asianmukaisilla laitteilla. Dokumenttikameraa ei ole.

SADe-ohjelmaan kuuluva Etäpalveluhanke käynnistyi 1.1.2011 ja päättyy 31.8.2013. Saarijärven kaupungin Pylkönmäen yhteispalvelupiste aloitti pilottiohjelmassa sen käynnistyttyä 7.5.2012.

Kulttuuri- ja vapaa-aikalautakunta päätti yksimielisesti esittää kaupunginhallitukselle Pylkönmäen kirjastoa koskien, että Pylkönmäen kirjasto lakkautetaan ja siellä työskentelevä kirjastovirkailija siirtyy työskentelemään pääkirjastolle. Samalla kirjaston alaisuudesta poistuvat postin sekä asiointipisteen palvelut. Jatkossa Pylkönmäellä kirjastopalveluita tarjotaan kirjastoautosta, jonka reitit suunnitellaan siten, että myös Pylkönmäen keskusta ja kylät huomioidaan pysäkkejä suunniteltaessa. 

Saarijärven kaupunki on perustamassa yhteispalvelukeskusta Saarijärven kaupungintalon yhteyteen. Valmisteluhanke käynnistyy 1.8.2013. Mikäli Pylkönmäen kirjasto lakkautetaan, poistuu samalla yhteispalvelupiste Pylkönmäeltä. Tällöin on luonnollista, että etäpalvelutoiminnot siirtyvät uuteen perustettavaan yhteispalvelukeskukseen.

Valtiovarainministeriön Asiakaspalvelu 2014-hanke on alkanut 15.1.2012.
Aspa 2014-hanke perustuu yhteispalveluille asetettuihin tavoitteisiin:
-	luodaan koko maassa kuntatasolle kattava yhteispalvelupisteiden verkko
-	määritellään jokaisessa yhteispalvelupisteessä vähintään etäpalvelun saatavilla olevat valtion, kuntien ja eri viranomaisten palvelut
-	selvitetään kuntien mahdollisuudet toimia yhteispalvelupisteiden vastuuviranomaisina ja ainoana keskeisenä asiakasrajapintana julkisiin palveluihin.

Lisää Aspa -hankkeesta liitteessä nro 62K.

Valmistelija: kehittämispäällikkö 050 3587 832

Kj:n esitys: 1) Saarijärven kaupunginhallitus päättää osallistua 1.9.2013 alkavaan valtakunnallisen etäpalvelun käyttöönottoon.
2) Saarijärven kaupunki esittää samalla valtiovarainministeriölle, että
se on halukas osallistumaan Asiakaspalvelu 2014- hankkeeseen.

Päätös: 1-2) Hyväksyttiin.

Merkittiin, että kokous keskeytettiin tauon ajaksi 11.10-11.15.